Η απόφαση έχει σκοπό να συμβάλει στην αποκατάσταση και στη διατήρηση της τάξης και των προϋποθέσεων για μια βιώσιμη ειρήνη στο Μάλι και στην περιοχή του Σαχέλ. Ομάδα G5 Σαχέλ Το 2014, η Μπουρκίνα Φάσο, το Τσαντ, το Μάλι, η Μαυριτανία και ο Νίγηρας δημιούργησαν την ομάδα χωρών G5 Σαχέλ για να καλλιεργηθεί η στενή συνεργασία στην περιοχή και για να αντιμετωπιστούν οι σημαντικές προκλήσεις που αντιμετωπίζουν οι χώρες αυτές, μεταξύ άλλων η τρομοκρατία και το διεθνικό οργανωμένο έγκλημα. Στρατηγική της ΕΕ Το 2021, η Ευρωπαϊκή Ένωση (ΕΕ) υιοθέτησε μια νέα ολοκληρωμένη στρατηγική στο Σάχελ που βασίζεται σε μια προηγούμενη στρατηγική που καταρτίστηκε το 2011. Αν και εξακολουθεί να εστιάζει στη συνεργασία για θέματα ασφαλείας με τις χώρες της περιοχής, η νέα στρατηγική επιδιώκει να ενισχύσει τη δράση σε πολιτικό επίπεδο. Δίνει έμφαση στη σημασία της χρηστής διακυβέρνησης, των ανθρωπίνων δικαιωμάτων, και εργάζεται με την κοινωνία των πολιτών και τις τοπικές αρχές. Η ΕΕ χορήγησε χρηματοδοτική στήριξη για την ανάπτυξη Συμμαχικής Δύναμης G5 Σαχέλ, η οποία περιλαμβάνει στρατεύματα από το σύνολο των πέντε χωρών και η οποία δρα σε κάθε μια από αυτές. Η ΕΕ αποτελεί μέλος της Συμμαχίας του Σαχέλ που δρομολογήθηκε και υπογράφηκε από την ΕΕ, τη Γαλλία και τη Γερμανία τον Ιούλιο του 2017, η οποία στοχεύει στην παροχή γρηγορότερης και αποδοτικότερης βοήθειας στην περιοχή. Η συμμαχία, επί του παρόντος, έχει τα ακόλουθα μέλη: τη Γαλλία, τη Γερμανία, τη Δανία, την Ελβετία, τις Ηνωμένες Πολιτείες, το Ηνωμένο Βασίλειο, την Ιαπωνία, την Ισπανία, την Ιταλία, τον Καναδά, τις Κάτω Χώρες, το Λουξεμβούργο, τη Νορβηγία, τη Σουηδία, τη Φινλανδία, την ΕΕ, την Ευρωπαϊκή Τράπεζα Επενδύσεων, το Πρόγραμμα Ανάπτυξης των Ηνωμένων Εθνών, την Αφρικανική Τράπεζα Ανάπτυξης και την Παγκόσμια Τράπεζα. Η συμμαχία έχει, επίσης, τα ακόλουθα μέλη παρατηρητές: την Ιρλανδία, τον Διεθνή Οργανισμό Χρηματοδότησης, το Ίδρυμα Bill & Melinda Gates, το Ινστιτούτο του Τόνι Μπλερ για την Παγκόσμια Αλλαγή, και τον Διεθνή Οργανισμό Γαλλοφωνίας. Η αποστολή της ΕΕ για την οικοδόμηση ικανοτήτων (EUCAP) στο Μάλι Η απόφαση 2014/219/ΚΕΠΠΑ αποτελεί τη νομική βάση για τη μη στρατιωτική αποστολή στο Μάλι της κοινής πολιτικής ασφάλειας και άμυνας της ΕΕ (EUCAP Sahel Mali). Ο κύριος σκοπός της είναι η διαχείριση μη στρατιωτικών κρίσεων. Αποσκοπεί να βοηθήσει τις αρχές του Μάλι: να αποκαταστήσουν και να διατηρήσουν τη συνταγματική και δημοκρατική τάξη, καθώς και να δημιουργηθούν οι προϋποθέσεις για μια βιώσιμη ειρήνη στο Μάλι· και να αποκαταστήσουν και να διατηρήσουν την εξουσία και την κρατική νομιμότητα στο σύνολο του εδάφους του Μάλι με ουσιαστική ανακατανομή της διοίκησής του. Η αποστολή ξεκίνησε το 2015 και, μετά την πιο πρόσφατη παράταση, με την τροποποιητική απόφαση (ΚΕΠΠΑ) 2023/96, προγραμματίζεται να διαρκέσει μέχρι τις 31 Ιανουαρίου 2025. Η απόφαση έχει τροποποιηθεί αρκετές φορές ούτως ώστε να ενισχυθεί η χρηματοδοτική ενίσχυση στην αποστολή, για να συσταθεί Περιφερειακή Ομάδα Συντονισμού και Γνωμοδοτήσεων και να δοθεί έγκριση στον/στην ύπατο εκπρόσωπο της Ένωσης για θέματα εξωτερικής πολιτικής και πολιτικής ασφαλείας να γνωστοποιήσει ορισμένα στοιχεία εμπιστευτικού χαρακτήρα στον Ευρωπαϊκό Οργανισμό Συνοριοφυλακής και Ακτοφυλακής. Η τροποποιητική απόφαση (ΚΕΠΠΑ) 2023/96 απονέμει στην EUCAP Sahel Mali μια επιπλέον αρμοδιότητα: να στηρίξει τις στρατηγικές προσπάθειες επικοινωνίας ώστε να προάγει τις αξίες της ΕΕ, να προωθήσει τις δραστηριότητες της ΕΕ και να εκθέσει παραβιάσεις και καταπατήσεις των ανθρωπίνων δικαιωμάτων και του διεθνούς ανθρωπιστικού δικαίου από ξένες δυνάμεις στο Μάλι. Την EUCAP Mali συμπληρώνει στρατιωτική επιχείρηση, η αποστολή εκπαίδευσης της ΕΕ στο Μάλι (EUTM Mali), η οποία παρέχει συμβουλές για την αναδιάρθρωση των ενόπλων δυνάμεων του Μάλι. Η εντολή της λήγει τον Μάιο του 2024.